## Galvañ clausura els tallers d’ocupació de Castelló que han format i donat ocupació a 35 persones de difícil inserció laboral

*** Estos tallers permeten a persones de difícil ocupabilitat alternar la formació en un ofici amb la percepció d’un sou
* L’alumnat ha rebut formació i experiència professional en jardins, construcció i fusteria**

El secretari autonòmic d’Ocupació i director general de Labora, Antonio Galvañ, ha presidit la clausura i entrega de diplomes a les 35 persones que han completat els tallers mixtos d’ocupació i formació que ha fet l’Ajuntament de Castelló.

En els tres tallers han participat un total de 35 persones amb difícil ocupabilitat o en perill d’exclusió, i s’han desenrotllat en dos etapes que s’han prolongat per 18 mesos, en els quals, a més de rebre formació en un ofici, han adquirit experiència professional juntament amb la percepció d’un sou, i d’esta manera han millorat la seua ocupabilitat i les seues possibilitats d’inserció laboral.

El secretari autonòmic ha traslladat als participants en este programa la seua felicitació, perquè el que es pretén amb este tipus de programes és “esta perfecta conjunció entre formació i ocupació o formar-se experimentant el que verdaderament és un treball”.

Galvañ s’ha referit als tres tipus d’especialitats impartides, com són construcció, jardineria i fusteria. “Heu parlat de futur, d’un abans i un després, de reptes. Heu parlat d’il·lusió, de dur a terme un projecte integral de persona. I obtindre una ocupació fa les coses més fàcils i que la idea que tenim d’un mateix i de les relacions amb els altres es puguen desenrotllar”, ha afegit el director de Labora.

El secretari autonòmic d’ocupació ha traslladat, així mateix, “el compromís i el suport de Labora, així com el de l’Ajuntament de Castelló, perquè estes iniciatives donen el seu fruit”. “I el fruit sou vosaltres, les persones que heu participat en este programa ‘Et Formem’ i en els seus tres mòduls”, ha assenyalat.

Per la seua part, l’alcaldessa de Castelló, Begoña Carrasco, ha dirigit unes paraules a l’alumnat present en les quals ha destacat que “més que una escola d’ocupació ha sigut una ‘escola de vida’, perquè hem aprés moltíssimes coses més que un ofici”.

La primera edil ha posat l’accent en l’agraïment “a la Generalitat, a Labora, per la inversió de prop d’un milió d’euros, per haver cregut en nosaltres, en el nostre Centre Municipal d’Ocupació i, sobretot, en estos alumnes. Han sigut 18 mesos d’un aprenentatge meravellós, no solament d’un ofici, sinó d’una capacitació, però també un aprenentatge en la vida i que ens ha ensenyat a treballar en equip, ens ha ensenyat valors”.

També han estat present en este acte el director general d’Ocupació, Elías Amor, així com la directora territorial d’Educació, María de la Fuente Esteve. Estos tallers estan cofinançats per la Unió Europea a través del Programa Fons Social Europeu Plus.

En total, en estos tres tallers han participat 35 persones, 16 dones i 19 hòmens, que també han rebut formació addicional en matèries com valencià o castellà, matemàtiques, alfabetització informàtica o prevenció de riscos laborals.

Fecha: 26/09/2024